b'\n_START_ARTICLE_\nNaxalitter\n_START_PARAGRAPH_\nNaxalitter (engelsk naxalites) er fra slutten av 1960-tallet et navn brukt p\xc3\xa5 indiske kommunister som driver eller har drevet gerilja blant fattigb\xc3\xb8nder p\xc3\xa5 landsbygda, inspirert av teoriene til Mao Zedong._NEWLINE_Navnet stammer fra omr\xc3\xa5det Naxalbari i Vest-Bengal, der et ber\xc3\xb8mt bondeoppr\xc3\xb8r av denne typen starta i 1967.\n_START_SECTION_\nMaoistisk innflytelse i India\n_START_PARAGRAPH_\nIndias Kommunistiske Parti (Communist Party of India \xe2\x80\x93 CPI) blei starta p\xc3\xa5 1930-tallet. P\xc3\xa5 slutten av 1940-tallet blei deler av partiet p\xc3\xa5virka av den kinesiske revolusjon, og fors\xc3\xb8kte \xc3\xa5 starte bondeoppr\xc3\xb8r i India._NEWLINE_F\xc3\xb8rst p\xc3\xa5 1960-tallet sprakk CPI i to, under p\xc3\xa5virkning av striden mellom kommunistpartiene i Sovjetunionen og Kina, og grensekrigen mellom Kina og India i 1962. I denne krigen st\xc3\xb8tta ledelsen i CPI India. En majoritet i partiet sympatiserte med Kina, og br\xc3\xb8yt ut og danna et nytt parti: Communist Party of India (Marxist) \xe2\x80\x93 forkorta CPI(M) eller oftere CPM. Dette partiet har seinere v\xc3\xa6rt Indias st\xc3\xb8rste kommunistparti._NEWLINE_CPM sto i de f\xc3\xb8rste \xc3\xa5ra offisielt n\xc3\xa6r Kinas kommunistiske parti. Men det var samtidig et parti som dreiv fredelig, parlamentarisk politikk. En del medlemmer var sterkt misforn\xc3\xb8yd med det, og kritiserte CPM for \xc3\xa5 v\xc3\xa6re revolusjon\xc3\xa6rt i ord, men ikke i praksis. De danna forskjellige opposisjonelle grupper i og utafor CPM.\n_START_SECTION_\nNaxalbari-oppr\xc3\xb8ret og CPI(M-L)\n_START_PARAGRAPH_\nNaxalbari-oppr\xc3\xb8ret i 1967 blei leda av folk fra distriktsledelsen i CPM som sto i opposisjon til partiets politikk. De viktigste av dem var Charu Mazumdar og Kanu Sanyal. Kina, som p\xc3\xa5 denne tida var midt i kulturrevolusjonen, propaganderte for Naxalbari-oppr\xc3\xb8rerne, og det f\xc3\xb8rte til et \xc3\xb8yeblikkelig brudd mellom Kinas kommunistiske parti og CPM._NEWLINE_Kommunister som st\xc3\xb8tta Mao og bondeoppr\xc3\xb8r i India blei fra da av kjent som naxalitter._NEWLINE_Mazumdars og Sanyals tilhengere danna i 1969 Communist Party of India (Marxist-Leninist), som fors\xc3\xb8kte \xc3\xa5 spre bondeoppr\xc3\xb8r til hele India. Dette f\xc3\xb8rte til ei rekke oppr\xc3\xb8rsfors\xc3\xb8k, som i de fleste tilfellene blei sl\xc3\xa5tt ned etter ei tid. _NEWLINE_Charu Mazumdar blei tatt til fange og d\xc3\xb8de under politiforh\xc3\xb8r i 1972. CPI(M-L) sprakk n\xc3\xa5 opp i mange konkurrerende fraksjoner, som sammen med ei rekke grupper som aldri hadde blitt med i CPI(M-L) alle blei sett som deler av naxalittbevegelse.\n_START_SECTION_\nArven etter Naxalbari\n_START_PARAGRAPH_\nTross at bevegelsen blei hardt undertrykt, led store tilbakeslag og aldri seinere har blitt enhetlig, fikk den stor betydning i India og internasjonalt, blant annet fordi store grupper alltid har ment at den eneste utveien for India er en revolusjon etter kinesisk forbilde. _NEWLINE_Naxalittisk inspirerte oppr\xc3\xb8rsbevegelser spredde seg ogs\xc3\xa5 til nabolanda, s\xc3\xa6rlig til Pakistan, Bangladesh og Nepal, der restene av dem delvis fins den dag i dag. (Nepals nest st\xc3\xb8rste parlamentariske parti, det moderate kommunistpartiet UML, sprang ut av  et tidligere naxalittisk oppr\xc3\xb8rsparti.)_NEWLINE_I India er det mange partier som bruker navnet CPI(M-L), og enda flere som sier de representerer arven etter naxalittene. _NEWLINE_Et av dem, det n\xc3\xa5 parlamentariske CPI(M-L) (Liberation), er landets 3. st\xc3\xb8rste legale kommunistparti etter CPM og CPI.\n_START_SECTION_\nBondeoppr\xc3\xb8rere i India i dag\n_START_PARAGRAPH_\nFlere partier driver fortsatt gerilja blant fattigb\xc3\xb8nder p\xc3\xa5 landsbygda. Disse partiene ser ut til \xc3\xa5 ha vokst i de seineste \xc3\xa5ra, og noen politirapporter hevder at de kan ha opptil 30\xc2\xa0000 soldater under v\xc3\xa5pen. I staten Madhya Pradesh i det sentrale India skal naxalittene ha kontroll over en del frigjorte omr\xc3\xa5der, og styresmaktene skal ha hatt lite hell med \xc3\xa5 sende inn milit\xc3\xa6re styrker for \xc3\xa5 gjenvinne kontrollen. Imidlertid legges det lokk over all informasjon ut fra dette omr\xc3\xa5det, s\xc3\xa5 det er vanskelig \xc3\xa5 ansl\xc3\xa5 omfanget og styrken av oppr\xc3\xb8ret._NEWLINE_Det st\xc3\xb8rste og viktigste er Indias kommunistparti (maoistene), som ble etablert i 2004. Dette partiet samarbeider blant annet med partier i nabolanda i Koordineringskomiteen av S\xc3\xb8r-Asias maoistiske partier og organisasjoner.'